Uitsmyterbaas oorleef skietaanval in Durbanville | Netwerk24
Uitsmyterbaas oorleef skietaanval in Durbanville
Deur Maygene de Wee 30 Julie 2019 14:18
'n Sakeman- en uitsmyterbaas van Durbanville, Kaapstad, het Sondag in die vroeë oggendure 'n noue ontkoming gehad toe 'n onbekende skieter op hom en sy seun losgebrand het kort nadat hulle 'n eetplek in Durbanville verlaat het.
André Naudé verlede jaar by die landdroshof in Bellville. Foto: Adrian de Kock
André Naudé, vriend- en sakevennoot van die omstrede sakeman Mark Lifman van Kaapstad, het Dinsdag gesê 'n Volkswagen Golf wat tussen sy bakkie en die skieter se voertuig geparkeer was, het waarskynlik sy lewe gered.
Volgens hom het hy en sy seun pas 'n restaurant in Durbanville verlaat toe die skieter vanuit die geparkeerde motor verskeie skote op hom geskiet het.
"Daar is sewe keer op my geskiet. Die Golf wat tussen my bakkie en die kar was, is vol gate geskiet," sê Naudé.
"Ek het 'n voertuig se deur hoor oopgaan; 'n hand met 'n vuurwapen het oor die dak na my gemik en begin skiet."
Hy sê hy het om sy bakkie gehardloop terwyl die skieter aangehou skiet het.
Naudé sê hy en sy seun is ongedeerd. "Ek kan nie lekker uit my een oor hoor nie, die een koeël het my oor geskraap en 'n ander koeël het my arm geskraap."
Sy aanvallers het glo van die toneel af weggejaag nadat hulle besef het dat hy nie getref is nie.
'n Stukkende ruit van die Volkswagen Golf wat tussen die skieter en André Naudé se voertuig geparkeer was. Foto: Verskaf
Naudé sê hy weet wie agter die aanval sit. "Ek weet presies wie dit is."
Sers. Noloyiso Rwexana, polisiewoordvoerder, het bevestig dat die skietery Sondag omstreeks 01:45 ondersoek word. Sy sê niemand is nog in hegtenis geneem nie.